*Likumprojekts*

**Grozījumi Uzturlīdzekļu garantiju fonda likumā**

Izdarīt Uzturlīdzekļu garantiju fonda likumā (Latvijas Vēstnesis, 2016, 249. nr.; 2017, 242. nr.; 2019, 75. nr.; 2019, 240. nr.) šādus grozījumus:

1. Papildināt likumu ar 7.2 pantu šādā redakcijā:

"**7.2 pants.** **Aizliegums spēlēt azartspēles**

(1) Ar mērķi aizsargāt bērna tiesības un veicināt vecāka pienākuma pildīšanu – uzturlīdzekļu maksāšanu – parādniekam ir aizliegts spēlēt azartspēļu un izložu reglamentējošajos normatīvajos aktos noteiktās azartspēles un interaktīvās azartspēles, kā arī piedalīties interaktīvajās izlozēs.

(2) Azartspēļu organizētājam ir pienākums nodrošināt, lai parādnieks neatrastos azartspēļu organizēšanas vietā un lai parādniekam tiktu liegta piekļuve interaktīvo azartspēļu tīmekļa vietnē.

(3) Azartspēļu organizētājs šā panta otrajā daļā minēto pienākumu veikšanai informāciju iegūst no Uzturlīdzekļu garantiju fonda iesniedzēju un parādnieku reģistra, izmantojot Izložu un azartspēļu inspekcijas uzturētu autorizētu datu attēlošanas risinājumu."

2. Papildināt likumu ar 20. pantu šādā redakcijā:

"**20. pants. Iesniegumu iesniegšana, izmantojot tiešsaistes formas**

Šajā likumā noteiktajā kārtībā tiek izskatīti elektroniski iesniegti iesniegumi, ja tie iesniegti un personas identitāte pārbaudīta, izmantojot tiešsaistes formas, kuras pieejamas Vienotajā valsts un pašvaldību pakalpojumu portālā ([www.latvija.lv](http://www.latvija.lv)). Šādā veidā elektroniski iesniegts iesniegums ir derīgs bez droša elektroniskā paraksta."

3. Papildināt pārejas noteikumus ar 12., 13., 14., 15., 16., 17., 18. un 19. punktu šādā redakcijā:

"12. Lēmumus par uzturlīdzekļu izmaksu no Fonda, kas pieņemti no 2021. gada 1. janvāra līdz 2021. gada 31. decembrim, Fonda administrācija šā likuma 11. panta astotajā daļā minētajos gadījumos, nenodod piespiedu izpildei zvērinātam tiesu izpildītājam, bet uz lēmumu pamata radušos parādu un par to aprēķinātos likumiskos procentus (turpmāk – Atgūstamais parāds) uzdod atgūt parāda atgūšanas pakalpojuma sniedzējam (turpmāk – Parādu piedzinējs).

13. Fonda administrācija Parādu piedzinējam nodod šādas ziņas, kas nepieciešamas parāda atgūšanas procesam - Fonda administrācijas lēmuma par uzturlīdzekļu izmaksu datumu, numuru, informāciju, kad uzsākta uzturlīdzekļu izmaksa no Fonda, kā arī ziņas par parādnieku – vārdu, uzvārdu, personas kodu, deklarēto dzīvesvietas adresi, izmaksājamo uzturlīdzekļu apmēru. Parādu piedzinējs piecu dienu laikā pēc informācijas saņemšanas uzsāk Atgūstamā parāda atgūšanu un veic to Parādu ārpustiesas atgūšanas likumā noteiktajā kārtībā tiktāl, ciktāl šis likums nenosaka citādi.

14. Parādu piedzinējs atgūstamā parāda atgūšanu veic līdz 2022. gada 31. decembrim, ja parāda atgūšanas procesa ietvaros tiek saņemtas iemaksas, vai ne ilgāk par sešiem mēnešiem, ja no Fonda administrācijas informācijas saņemšanas dienas vai pēdējā veiktā maksājuma dienas parādnieks nav veicis nevienu maksājumu parādu piedzinējam.

15. Ja Parādu piedzinējs veic parāda atgūšanu no parādnieka, pamatojoties arī uz cita kreditora prasījumu, un no parādnieka saņem maksājumu, kurā nav norādīts, kura kreditora parāda dzēšanai maksājums veikts, saņemtais maksājums tiek ieskaitīts Atgūstamā parāda dzēšanai.

16. Ja parādnieks parāda atgūšanas procesa laikā atmaksā Atgūstamo parādu Fondam vai noslēdz vienošanos ar Fonda administrāciju par kārtību, kādā viņš veic uzturlīdzekļu un likumisko procentu maksājumus Fonda administrācijai, Fonda administrācija par to informē Parādu piedzinēju, un Parāda piedzinējs parāda atgūšanas procesu attiecībā uz Atgūstamo parādu izbeidz. Ja parādniekam no jauna veidojas parāds Fondam vai parādnieks noslēgto vienošanos nepilda, Fonda administrācija ziņas par parādnieku atkārtoti nodod Parādu piedzinējam, ievērojot šā likuma pārejas noteikumu 12. un 13. punktā minētos termiņus.

17. Parādu piedzinējs vienu reizi mēnesī Atgūstamā parāda daļu pārskaita Fondam, vienlaikus nosūtot uz Fonda administrācijas oficiālo elektronisko adresi pārskatu ar informāciju par saņemtajiem maksājumiem, tas ir, parādnieka vārdu, uzvārdu, personas kodu, Fonda administrācijas lēmuma numuru un veiktā maksājuma apmēru. Pēc Fonda administrācijas pieprasījuma Parādu piedzinējam ir pienākums nekavējoties sniegt citu pieprasīto informāciju.

18. Parādu piedzinējs piecu dienu laikā pēc Atgūstamā parāda atgūšanas procesa beigām uz Fonda administrācijas oficiālo elektronisko adresi nosūta informāciju par lietas pabeigšanu un gala aprēķinu, informējot par visiem parādnieka veiktajiem maksājumiem un ieturēto atlīdzību. Ja Atgūstamais parāds Fondam nav segts pilnā apmērā, Fonda administrācija pēc informācijas saņemšanas šā likuma 11. panta astotajā daļā noteiktajā kārtībā sagatavo izpildrīkojumu un iesniedz to izpildei zvērinātam tiesu izpildītājam.

19. Izdevumus, kas Parādu piedzinējam radušies saistībā ar Atgūstamā parāda atgūšanu, kā arī parāda atgūšanas pakalpojuma sniedzēja atlīdzību, kas nepārsniedz sešus procentus no Atgūstamā parāda summas, sedz parādnieks. Parādniekam ir pienākums atlīdzināt Parādu piedzinējam radušos Atgūstamā parāda atgūšanas izdevumus arī pēc tam, kad parāda atgūšanas process attiecībā uz Atgūstamo parādu ir izbeigts."

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs